เงินบาทเปิดตลาด 30.02/04
ธนาคารซีไอเอ็มบีไทย รายงาน เงินบาทเปิดตลาด 30.02/04 แนวโน้มแข็งค่า มองมีโอกาสหลุดกรอบ 30 บาท
21 เม.ย. 2554

ธนาคารซีไอเอ็มบีไทย รายงาน เงินบาทเปิดตลาด 30.02/04 แนวโน้มแข็งค่า มองมีโอกาสหลุดกรอบ 30 บาท 
นักบริหารเงินของธนาคารซีไอเอ็มบีไทย กล่าวว่า เงินบาทเปิดตลาดเช้านี้ที่ระดับ 30.02/04 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 30.05/07 บาท/ดอลลาร์ โดยมีแนวโน้มที่จะปรับตัวแข็งค่าได้อีก 
 "เปิดตลาดมาบาทแข็งค่าขึ้นอยู่ที่ 30.02/04(บาท/ดอลลาร์) ก็เป็นไปตามคาด" นักบริหารเงิน กล่าว
โดยตลาดคาดการณ์ว่าที่ประชุมคณะกรรมการนโยบายการเงิน(กนง.) จะมีมติปรับขึ้นอัตราดอกเบี้นโยบายอีก 0.25% ต่อปี ประกอบกับกระแสเงินทุนไหลเข้าจากต่างประเทศ และรับข่าวการเลือกตั้งที่กำลังจะมาถึงทำให้สถานการณ์ทางการเมืองคลี่คลายไปในทางที่ดีขึ้น
สำหรับการเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 82.73/78 เยน/ดอลลาร์ ปรับตัวอ่อนค่าจากระดับ 82.57/62 เยน/ดอลลาร์ ส่วนเงินยูโรอยู่ที่ระดับ 1.4407/4410 ดอลลาร์/ยูโร ปรับตัวแข็งค่าจากระดับ 1.4275/1.4278 ดอลลาร์/ยูโร 
นักบริหารเงิน คาดว่า ทิศทางการเคลื่อนไหวของเงินบาทวันนี้จะปรับตัวแข็งค่า อาจจะหลุดระดับ 30.00 บาท/ดอลลาร์ โดยมองกรอบไว้ระหว่าง 29.95-30.05 บาท/ดอลลาร์